**Møte i Geilo Rotary, mandag 10.11.14, kl. 18.30 – 19.30, i biblioteket på Dr. Holms Hotel.**

President An- Magritt ønsket velkommen med et dikt av Dagny Tande-Lid.

Anne N holdt 3-minutter om besøk i andre Rotaryklubber i utlandet, om likheter og ulikheter. Hun har tidvis tilhold ved Gardasjøen i Italia og søker etter klubber der. Hun snakket også litt om sosiale medier og om endring i popularitet, bl.a. er Facebook  blitt ei plattform for godt voksne og firmaer. Ungdommen har tatt i bruk andre, mer  begrensede forum.

Hoveddelen denne kvelden var viet Frelsesarmeen der leder i Hallingdal, Martha Maria Espeset, fortalte om armeen sentralt og lokalt. Hun startet med et historisk tilbakeblikk og at 2015 vil bli et jubileums år i dobbel forstand:

* 150 år siden starten med William Booth i 1865 i Øst- London, og
* 75 år siden Frelsesarmeen etablerte seg i Hallingdal, i 1940

F er både et kirkesamfunn og en hjelpeorganisasjon, - i begge skal virksomheten utøves «uten diskriminering», slik Booth formulerte det ved oppstarten.

F er en militær organisasjon med offiserer og soldater, men også mange frivillige i tillegg. Totalt har F i Norge 10 – 12.000 medlemmer.

F driver mer enn 60 ulike sosiale tiltak i Norge og har etablert og samlet sitt eget utdanningssystem på Jeløya ved Moss.

F er egentlig et konsern med mange enheter med bl.a. Fretex, egen eiendomsavdeling.

Det er 42 – 45 Fretex-butikker i Norge. De arbeider nært med NAV og er også en attføringsbedrift. På Gol har Fretex 16 attføringsplasser/arbeidsavklaringsplasser. Dette er helt i tråd med opphavsmannen: «Folk ønsker ikke almisser, men arbeid!»

Martha Maria Espeseth kom til Hallingdal i 1986. Hun er utdannet lærer, spesialpedagog og musikkpedagog. Hun har fortsatt en liten stilling i Nes Kulturskole med ei gruppe som heter «Musikk for alle», ved siden av arbeidet i Frelsesarmeen. F i Hallingdal har fått prosjektmidler til utvidelse og ombygging av lokalene sine på Gol , tilpasset den virksomheten de driver. Musikk er viktig for mennesker i alle aldere. De har babysang/småbarnssang, familiespeiding og besøker alle alders- og sjukeheimer i dalen flere ganger hvert år.

F i Hallingdal har avtale med KIWI-butikker på Nes, Gol og Hemsedal slik at de kan dele ut mat o.a. til familier og enkeltpersoner som trenger dette. Psykisk helse, alle asylmottak og krisesenteret får også glede av dette. De deler også ut julegaver m.m. knyttet til julehøytiden. Siste året var det 26 familier som henvendte seg til Frelsesarmeen før jul. Julegryta er en viktig inntektskilde og Geilo Rotary tar også i år et oppdrag som vakter ved denne før jul på Geilo.

Frelsesarmeens slagord: «Soup – soap – salvation» leves virkelig ut i virksomheten i Hallingdal.

Børre,ref